Til foreldre og elever på 8. trinn, Hammer skole - skoleåret 2023/2024

Vedrørende valg av 2. fremmedspråk eller engelsk/norsk/matematikk fordypning.

Ungdomsskolen nærmer seg, og i den forbindelse må Hammer skole ha en oversikt over elevenes valg av 2. fremmedspråk eller fordypningsfag. Fagene går over 3 år, og er eksamensrettet. De teller til inntak i videregående skole på lik linje med øvrige skolefag. **Det er derfor ikke anledning til å bytte fordypningsfag eller 2. fremmedspråk etter fullført 1. termin på 8. trinn, med mindre helt særlige grunner tilsier det, jfr. forskrift til Opplæringslova § 1-8.**” Særlege grunner” kan for eksempel være om eleven får en sykdom, en diagnose etter sakkyndig utredning, eller lignende.

Elevene på Hammer skole har mulighet til å velge mellom norsk, engelsk og matematikk- fordypning, arbeidslivsfag eller tysk, fransk og spansk som 2. fremmedspråk. Planene for engelsk, norsk og matematikk fordypning er nært knyttet opp til de ordinære læreplanene i fagene.

**Norsk fordypning:** Det kan være hensiktsmessig at minoritetsspråklige elever med mindre gode norskkunnskaper, eller elever som generelt har problemer med språkinnlæring, velger norsk fordypning. Det samme kan gjelde andre elever som er svake i norsk, eller har en IOP som tilsier at de må jobbe med lese- og skrivestrategier. På Hammer legges faget opp slik at vi vektlegger ferdighetstreningen i norskfaget. Dette styrker elevens mulighet til også å lykkes i de andre fagene på skolen.

**Matematikk fordypning:** Som kjent, er det svært mange elever som synes matematikk er ekstra utfordrende. Fagets egenart krever at elevene bruker tid på å beherske det, og kanskje mere tid for noen enn det ordinære antall timer i faget tilsier. I tillegg er matematikk et svært viktig fag for å kunne mestre videre utdanning, også yrkesfaglige studieretninger. Fordypning i matematikk bygger på det samme faglige grunnlaget som fellesfaget matematikk, og vi anbefaler derfor at elever som synes matematikk kan være krevende, velger dette faget slik at de får flere timer til å øve, og dermed forstå faget gjennom en mer praktisk tilnærming.

**Engelsk fordypning:** Dette faget kan passe for de som har lav kompetanse i engelsk, men ellers klarer seg fint i de grunnleggende ferdighetene lesing, skriving og regning. Engelsk tilhører kjernefagene, og er vel et språk som nærmest er i daglig bruk i Norge i dag. Vi kommunisere oftere på engelsk i hverdagslige situasjoner som på cafe og restauranter, men også når man spiller dataspill ol. eller leser bruksanvisninger. Språket er også avgjørende dersom man for eksempel ser for seg høyere studier.

**Arbeidslivsfag:** Er et fag som legger til rette for at elevene skal få prøve seg på entreprenørskap i skolen. Man skal undersøke behovet for varer og tjenester i lokalmiljøet og opprette en elevbedrift for å møte behovene i markedet man selv har kartlagt, ikke ulikt valgfaget utvikling av produkter og tjenester.

Elever med lavere kompetanse i hovedfagene engelsk, norsk og matematikk bør kanskje velge et fordypningsfag fremfor 2. fremmedspråk, for at de skal kunne konsentrere seg om kjernefagene fremfor å øke omfanget av fag. Det å lære seg et 2. fremmedspråk krever i tillegg **hardt arbeid**. Det er nødvendig med en god del hjemmearbeid for å sikre den progresjonen som er nødvendig for at elevene skal klare å gå videre i det samme fremmedspråket på videregående skole.

Det kan være delte oppfatninger om hva elevene bør velge, men det viktigste er at man diskuterer dette hjemme, slik at elevene kan velge fag basert på god veiledning, og i samarbeid med foreldrene sine. Vi står også gjerne til disposisjon for å veilede dere i denne sammenheng.

Elevene kan bygge videre på det fremmedspråket de har valgt i ungdomsskolen på videregående skole (tysk, fransk eller spansk), og dermed avslutte 2. fremmedspråk etter to år. Det er imidlertid viktig å merke seg at dersom man skal gå et studieforberedende utdanningsprogram med idrett eller musikk, dans og drama på videregående skole, vil det ikke være plass til hele programfaget på VG3 dersom man ikke fullfører et 2. fremmedspråk på ungdomsskolen.

Dette betyr i praksis at 140 årstimer av programfagene på VG3 i stedet må gå til fremmedspråk. Elevene kan ikke starte på nytt med det samme fremmedspråket på videregående skole som man har hatt på ungdomsskolen, men de kan velge et nytt fremmedspråk, og avslutte også dette etter 2 år.

Det er mulig å bytte fordypningsfag eller 2. fremmedspråk i løpet av 1. termin i 8. klasse. Vi tilrår imidlertid bare unntaksvis et bytte av fag, og ber derfor om at det nøye overveies hvilket fag eleven velger. Skolen vil ikke lage grupper på over 30 elever, og et bytte av fag kan derfor forhindres av kapasitetsproblemer. Motsatt vil det ikke bli satt i gang fag med svært få søkere. **Skolen har kun kapasitet til å ha en klasse i hvert av fremmedspråkene. En oversøking til et av fagene vil innebære at man kan få sitt andrevalg. Dette vil i så fall bli løst med loddtrekning.**-----------------------------------------------------------------------------------------------------------------

Vi ber om at svarslippen under leveres kontaktlærer på barnetrinnet innen 20. april 2023.

Ved ytterligere spørsmål kan undertegnede kontaktes.

Med vennlig hilsen

Mette Karin Nordeng Tom Schjønneberg

rektor rådgiver

……………………………………………………………………………………….

**VELG TRE ALTERNATIVER I PRIORITERT REKKEFØLGE (SETT TALLET 1 I RUTA FOR DET FAGET DU HELST ØNSKER, 2 FOR NESTBEST, 3 FOR SISTEVALG.)**

Elevens navn: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Nåværende skole\_\_\_\_\_\_\_\_\_\_\_\_\_\_

Tysk

Fransk

Spansk

Norsk fordypning

Engelsk fordypning

Matematikk fordypning

 Arbeidslivsfag

Foreldres underskrift: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_